钦定古今图书集成/明伦汇编/氏族典/第058卷 > 徐徽言
## 钦定古今图书集成/明伦汇编/氏族典/第058卷 > 徐徽言

按《宋史徐徽言传》：“徽言字彦猷，衢之西安人。汎涉书
传，负气豪举，有奇志，喜谈功名事。大观二年，诏求材
武士，韩忠彦、范纯粹、刘仲武以徽言应诏，赐武举绝
伦及第，历保德军监押，以边功加阁门祗候，平阳府
军马钤辖，权知保德军，改总领河西军马。以讨西夏
功，累迁秉义郎，改知火山军兼统制河西军马，徙赴”
石州。靖康初，迁武翼郎、阁门宣赞舍人。金人围太原，
徽言以三十人一战破之。迁武经郎、知晋宁军兼岚
石路沿边安抚使。金人再犯京师，陕西制置使范致
虚纠合五路兵赴难，檄徽言守河西。徽言坚壁持久，
金人攻之不已，徽言置妻子室中，积薪自焚，仗剑坐
堂上，拔佩刀自拟，左右号救持之。金兵狎至，挟徽言
以去。娄宿得徽言所亲说徽言，徽言怒骂不已，金人
知不可屈，遂射杀之。事闻，高宗抚几震悼，赠晋州观
察使，谥“忠壮”，再赠彰化军节度。